12 Ka baka leo, Charles o ile a kolobetšwa gomme ka 1922 a tsenela tirelo ya nako e tletšego. E nngwe ya dikabelo tša gagwe tša pele e bile go thuša go bapalela batho filimi ye ya “Photo-Drama” kua Fora. Ge Charles a hlalosa mošomo woo o re: “Ke be ke neilwe mešomo e mmalwa—go bapala violin, go ba mohlanka wa ditšhelete le go ba mohlanka wa dipuku. Le gona ke be ke abetšwe go homotša batheetši pele lenaneo le ka thoma. Ka nako ya go khutša, re be re nea batho dikgatišo. Re be re abela ngwanabo rena yo mongwe le yo mongwe le kgaetšedi yo mongwe le yo mongwe karolo e itšego ka holong. Yo mongwe le yo mongwe o be a swara sesola sa dikgatišo gomme a tšama a di nea batho bao ba duletšego karolong ya gagwe. Go oketša moo, mojakong wa holo re be re beile ditafola tše di tletšego dikgatišo.” Ka 1925, Charles o ile a laletšwa go hlankela Bethele kua Brooklyn, New York. Ge a le moo, o ile a abelwa go opediša bana babo rena bao ba letšago diletšo tša mmino seteišeneng sa radio sa WBBR seo se bego se sa tšwa go ba gona. Ka morago ga gore re naganišiše ka mohlala wa Ngwanabo rena Rohner, re ka ipotšiša gore: ‘Na ke ikemišeditše go amogela kabelo le ge e le efe yeo ke e newago go thuša go phatlalatša molaetša wa Mmušo?’—Bala Jesaya 6:8.